BUDAPEST, UNKARI – ”Tänään CEU, mutta kuka on seuraava”, kysyttiin yliopistoväen järjestämässä mielenosoituksessa sunnuntai-iltana 2. huhtikuuta.

Kymmenentuhatta ihmistä marssi Corvinius-ylipistolta Unkarin parlamenttitalon edustalle osoittamaan tukeaan Keski-Euroopan yliopistolle (Central European University, CEU), jonka tulevaisuus Unkarissa on nyt vaarassa.

”Unkarin hallitus on jo aiemmin rajoittanut julkisten yliopistojen vapautta, nyt se puuttuu yksityistenkin ylipistojen toimintaan, mihin sillä ei missään nimessä ole oikeutta. Nyt on SOS-tilanne”, totesi professori Dániel Deák Corvinius-yliopistosta puhuessaan väkijoukoille.

Pääministeri Viktor Orbán jatkaa sotaansa liberaalia länttä ja sen edustamia instituutioita vastaan. Nyt tähtäimessä ovat ulkomaiset yliopistot – ja erityisesti CEU, joka paremmin tunnetaan ”Soros-yliopistona” rahoittajansa George Sorosin mukaan.

Soros, 87, on unkarilaissyntyinen Yhdysvalloissa rikastunut monimiljardööri, suursijoittaja ja poliittinen aktivisti, jonka sormet ovat mukana eri puolilla maailmaa paitsi finanssimarkkinoilla myös vapautta ja demokratiaa edistävien kansalaisjärjestöjen toiminnassa.

Vuodesta 1991 Budapestissa toiminutta ja tasokkaasta kansainvälisestä opetuksestaan kiitettyä yliopistoa uhkaa lähtö, jos 4. huhtikuuta parlamentin käsittelyyn tuleva lakimuutosesitys hyväksytään.

CEU on kansainvälinen ja poikkeuksellinen opinahjo unkarilaisessa yliopistomaailmassa. Opiskelijoita on yli sadasta maasta. Englanninkielisiä jatkotutkintoja tarjoava yliopisto on akkreditoitunut myös New Yorkiin. Sen tutkinnot hyväksytään Unkarin lisäksi myös Yhdysvalloissa, mikä ärsyttää Unkarin hallitusta.

”Se on epäreilua Unkarin muita yliopistoja kohtaan”, pääministeri Orbán muotoili kantansa perinteisessä perjantaiaamun radiohaastattelussa 31. maaliskuuta.

”Emme koskaan sulje tätä yliopistoa.”

Lex-CEU:ksi ristityn lakiesityksen mukaan yliopiston on avattava kampus myös New Yorkissa, jos se aikoo jatkossakin myöntää molemmissa maissa hyväksyttäviä maisterin ja tohtorin tutkintoja.

Lisäksi toiminnan jatkuminen edellyttää Unkarin ja Yhdysvaltojen kahdenkeskistä sopimusta.

”Olemme eturintamassa tärkeässä akateemista vapautta koskevassa ja nyt hyvin kansainvälisessä taistelussa. Erdoğan sulkee yliopistoja Turkissa, Putin Venäjällä. Me emme todellakaan haluaisi Unkariin kuuluvan tälle listalle”, totesi rehtori Michael Ignatieff tiedotustilaisuudessa Budapestissa 29. maaliskuuta.

Turkissa presidentti Recep Tayyip Erdoğan on paitsi lakkauttanut yliopistoja myös ilmoittanut haluavansa itse nimittää yliopistojen rehtorit.

Venäjällä vaikeuksissa on muun muassa Pietarin eurooppalainen yliopisto, joka jatkaa taistelua olemassaolostaan enää viimeisen oljenkorren eli määräaikaisen toimiluvan turvin oikeusprosessin loppuun asti.

Karkotusuhka on leijunut CEU:nkin yllä jo kuukausia, mutta vielä helmikuussa Ignatieff kiisti Unkarin mediassa kiertäneet väitteet jyrkästi.

Vuosi sitten CEU:n johtoon valittu Ignatieff on kanadalainen intellektuelli, historioitsija ja entinen liberaali poliitikko, jolle Unkarin todellisuus näyttää vasta nyt paljastuneen. Hän kuitenkin vannoi taistelutahtoa tiedotustilaisuudessaan.

”Emme koskaan sulje tätä yliopistoa, ja toivottavasti meidän ei tarvitse ottaa käyttöön myöskään B-suunnitelmaa”, Ignatieff sanoi.

Tällä Ignatieff tarkoitti sitä, että Liettuan pääkaupunki Vilna on jo tarjoutunut CEU:n uudeksi kotipaikaksi.

Unkarin opetustarkastusvirasto on ensimmäistä kertaa tehnyt perusteellisen tarkastuksen maassa toimiviin ulkomaisiin yliopistoihin.

Unkarissa on kaikkiaan 28 ulkomaista yliopistoa tai korkeampaa opetusta tarjoavaa oppilaitosta. Näistä vain yksi sai viime vuonna tehdyssä ratsiassa täysin puhtaat paperit.

”Unkari on maa, joka tukee tiedettä, mutta ei siedä vilppiä. Petos on petos, tekipä sen kuka tahansa, eikä lain yläpuolella ole kukaan, olipa hänellä miljardeja miten paljon tahansa. Nyt on tutkittu, että useat yliopistot toimivat sääntöjen vastaisesti, niiden joukossa myös György (George unkariksi) Sorosin yliopisto”, Orbán totesi radiohaastattelussa.

CEU:n johto on kiistänyt jyrkästi syyllistyneensä minkäänlaisiin sääntöjen vastaisuuksiin.

”Olemme olleet lainkuuliainen osa korkeampaa opetusta Unkarissa yli 25 vuotta, kaikki muut väitteet ovat perättömiä”, CEU toteaa tiedotteessaan.

Yliopistomaailmassa pidetäänkin tarkastusviraston raporttia vain sumuverhona hallituksen todelliselle päämärälle, eli päästä eroon CEU:stä. Raportin julkaisi uutissivusto Origo samanaikaisesti kun hallitus jätti yliopistolakia koskevan muutosesityksensä parlamentille 28. maaliskuuta.

Origosta on tullut hallituksen tärkeä äänitorvi sen omistajan vaihduttua.

Unkarissa toimivista ulkomaisista yliopistoista CEU on ainoa, joka ei täytä lakimuutoksessa esitettyjä ehtoja.

CEU:n lisäksi Unkarin hallituksen tulilinjalla ovat myös muut sijoittaja-miljardööri George Sorosin säätiöiden rahoittamat organisaatiot, esimerkiksi kansalaisjärjestöt, joista tunnetuin on Unkarin Helsinki-komitea.

Pääministeri Orbán on useaan kertaan väittänyt Sorosin sekaantuneen maailman pakolaisvirtojen ohjailuun ja hänen rahoittamiensa järjestöjen osallistuvan pakolaisten ”neuvontaan”.

CEU:n kohtalo on saanut aikaan valtavan solidaarisuuskampanjan, jossa Unkarin hallitusta on vaadittu vetämään ulkomaisia yliopistoja koskeva lakimuutosesityksensä takaisin.

Hallituksella on tukeva enemmistö parlamentissa, eikä lain läpi menoa edes epäillä. Perustuslakimuutoksissa tarvittavan ehdottoman enemmistönsä hallitus tosin menetti kaksissa täytevaaleissa jo vuonna 2015.

CEU:lle on satanut tukikirjeitä eri puolilta maailmaa, erityisesti Pohjois-Amerikasta mutta myös eurooppalaisilta yliopistoilta. Myös unkarilaiset yliopistot, arvovaltainen Tiedeakatemia mukaan lukien, sanovat seisovansa CEU:n rinnalla.

Yhdysvaltain ulkoministeriö on esittänyt syvän huolestumisensa ja kehottanut Unkarin hallitusta turvaamaan CEU:n toiminnan ja riippumattomuuden.

EU:n koulutusasioista vastaava komissaari, unkarilainen Tibor Navracsics korosti CEU:n tärkeyttä koko Euroopan yliopistomaailmalle.

Hän sanoi toivovansa, että CEU voi jatkaa toimintaansa Budapestissa lakimuutoksen jälkeenkin.

Romaniaa ärsyttää, kun Orbán häärää Transilvaniassa.

Romaniassa, Unkarin naapurissa, Viktor Orbánin hallinnon katsotaan pudonneen omaan sudenkuoppaansa.

Romanian unkarilaisalueilla Transilvaniassa toimii kaksi Unkarin hallituksen rahoittamaa yksityistä yliopistoa, mutta kummallakaan ei ole Romanian ja Unkarin kahdenkeskistä sopimusta.

Maan entinen pääministeri, parlamentissa edelleen istuva Victor Ponta on ilmoittanut jättävänsä Romanian parlamentille samanlaisen lakiesityksen, jolla kiristettäisiin ulkomaisten yliopistojen toimintaedellytyksiä maassa.

Romanialaisia on jo pitkään ärsyttänyt Orbánin hallinnon häärääminen Transilvaniassa. Siellä asuville unkarilaisille on myönnetty Unkarin passeja, ja Viktor Orbán itsekin on käynyt pitämässä alueella kansallismielisiä tilaisuuksia.